Հայ սպաների ու զինվորների բազմաթիվ սխրագործություններից հիշատակենք ևս մեկը: Կրտսեր սերժանտ Ռոբերտ Աբաջյանն ակտիվորեն մասնակցել է հակառակորդի գերազանցող ուժերի առաջին հարվածը դիմագրավելու, կենդանի ուժին ու տեխնիկային կորուստներ պատճառելու և մարտական դիրքի վրա հետագա բազմաթիվ գրոհները ետ մղելու մարտական գործողություններին: Կատաղի մարտերի ընթացքում, կորցնելով հրամանատարին ու մարտական ընկերներին, հրազենային վիրավորում ստացած կրտսեր սերժանտ Ռոբերտ Աբաջյանը շարունակել է դիմադրել մեծաքանակ հակառակորդին մինչև վերջին փամփուշտը: Սպառելով հաստիքային զինամթերքը՝ նա ծանր վիրավոր ընկերոջը առաջնագծից դուրս է բերել 30 մ հեռու գտնվող արթուն հերթափոխի խրամաբջիջ, որտեղից կապվել է գումարտակի հրամանատարի հետ, ներկայացրել կարևոր տեղեկություններ օպերատիվ իրավիճակի մասին և հաղորդել, որ հենց նոր իր կողքին զոհվեց զինակից ընկերը, իսկ ինքը վերջին նռնակը մարտական վիճակում պահած պատրաստվում է կասեցնել թշնամու առաջխաղացումը: Նա ուժ է գտել իր մեջ օգնության հասած խմբի հրամանատարին զգուշացնելու վտանգի մասին: Մարտիկը կարողացել է իր վրա սևեռել հակառակորդի 5 զինվորների ուշադրությունը, որոնցից երկուսի հետ մերձամարտում պայթեցրել է նռնակը՝ ոչ միայն կորուստ պատճառելով, այլ նաև իրարանցում առաջացնելով հակառակորդի շարքերում: Կրտսեր սերժանտ Ռ. Աբաջյանը ցուցաբերել է անձնական արիություն, մարտական դիրքը մինչև վերջին հնարավորությունը պաշտպանելու վճռականություն և կյանքի գնով հավատարիմ մնացել զինվորական երդմանը: Այդ հերոսական արարքը ցասումով է լցրել մայոր Մալոյանի և դիրքը գրոհող խմբի մարտիկների սրտերը, որոնք նույն խիզախությամբ ետ գրավեցին հակառակորդի զբաղեցրած մարտական դիրքը՝ հընթացս դիպուկ կրակոցներով ոչնչացնելով թշնամու կենդանի ուժը և ստիպելով ադրբեջանցի զավթիչներին նահանջելու ելման դիրքեր: